Document ID: 32009D0151

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Φεβρουαρίου 2009
για τροποποίηση του παραρτήματος ΙΙ της απόφασης 79/542/ΕΟΚ του Συμβουλίου όσον αφορά την είσοδο της Μποτσουάνα στον κατάλογο τρίτων χωρών και περιοχών αυτών από τις οποίες επιτρέπεται η εισαγωγή ορισμένων ειδών νωπού κρέατος στην Κοινότητα
[κοινοποιηθείσα υπό τον αριθμό Ε(2009) 1031]
(Κείμενο που παρουσιάζει ενδιαφέρον για τον ΕΟΧ)
(2009/151/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 εισαγωγική φράση, το άρθρο 8 παράγραφος 1 πρώτο εδάφιο και το άρθρο 8 παράγραφος 4,
Εκτιμώντας τα ακόλουθα:
(1)
Με την απόφαση 79/542/ΕΟΚ του Συμβουλίου, της 21ης Δεκεμβρίου 1976, για την κατάρτιση καταλόγου τρίτων χωρών ή περιοχών τρίτων χωρών καθώς και για τον καθορισμό όρων όσον αφορά την υγεία των ζώων και τη δημόσια υγεία, για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2) καθορίζονται οι υγειονομικοί όροι για την εισαγωγή στην Κοινότητα ζώντων ζώων, εξαιρουμένων των ιπποειδών, και για την εισαγωγή νωπού κρέατος που προέρχεται από αυτά τα ζώα, συμπεριλαμβανομένων των ιπποειδών, αλλά εξαιρουμένων των παρασκευασμάτων κρέατος.
(2)
Η απόφαση 79/542/ΕΟΚ προβλέπει ότι εισαγωγές νωπού κρέατος που προορίζεται για ανθρώπινη κατανάλωση επιτρέπονται μόνον εάν το εν λόγω κρέας προέρχεται από το έδαφος μιας τρίτης χώρας ή περιοχής αυτής που απαριθμείται στο μέρος 1 του παραρτήματος ΙΙ της εν λόγω απόφασης, και εφόσον το νωπό κρέας ικανοποιεί τις απαιτήσεις που αναφέρονται στο ενδεδειγμένο κτηνιατρικό πιστοποιητικό για το εν λόγω κρέας, σύμφωνα με τα υποδείγματα που παρατίθενται στο μέρος 2 του εν λόγω παραρτήματος, λαμβανομένων υπόψη τυχόν ειδικών όρων ή συμπληρωματικών εγγυήσεων που απαιτούνται για το κρέας αυτό.
(3)
Η Μποτσουάνα έχει καταχωριστεί στο μέρος 1 του παραρτήματος ΙΙ της απόφασης 79/542/ΕΟΚ και έχει διαιρεθεί σε διάφορες περιοχές κυρίως με βάση το καθεστώς υγείας των ζώων. Οι εν λόγω περιοχές επιτρέπεται να εξάγουν στην Κοινότητα νωπό κρέας, αποστεωμένο και σιτεμένο, που προέρχεται από κατοικίδια βοοειδή και αιγοπρόβατα και από ορισμένα εκτρεφόμενα και άγρια μη κατοικίδια ζώα («νωπό κρέας»).
(4)
Στις 20 Οκτωβρίου 2008 υπήρξε υπόνοια για κρούσμα αφθώδους πυρετού σε μια εκμετάλλευση στην περιοχή του Ghanzi που βρίσκεται στην κτηνιατρική ζώνη ελέγχου νόσων 12 της Μποτσουάνα. Αμέσως μετά την επιβεβαίωση του κρούσματος, η αρμόδια αρχή της Μποτσουάνα ανέστειλε τις εξαγωγές νωπού κρέατος προς την Κοινότητα από ολόκληρη τη χώρα.
(5)
Λόγω των περιστάσεων, οι εισαγωγές στην Κοινότητα νωπού κρέατος από την κτηνιατρική ζώνη ελέγχου νόσων 12 της Μποτσουάνα έπαψαν να επιτρέπονται βάσει της απόφασης 79/542/ΕΟΚ, όπως τροποποιήθηκε με την απόφαση 2009/4/ΕΚ της Επιτροπής (3).
(6)
Δοθέντος ότι η αρμόδια αρχή της Μποτσουάνα έχει παράσχει πλέον επαρκείς εγγυήσεις σχετικά με τα μέτρα που εφαρμόζονται για τον έλεγχο εξάπλωσης της νόσου, τα οποία ήταν αποτελεσματικά για την εξάλειψη της λοίμωξης του αφθώδους πυρετού, ενδείκνυται να αποκατασταθεί η κτηνιατρική ζώνη ελέγχου νόσων 12 και, επομένως, να επιτραπούν και πάλι οι εξαγωγές νωπού κρέατος στην Κοινότητα από αυτή τη ζώνη.
(7)
Ως εκ τούτου, το μέρος 1 του παραρτήματος II της απόφασης 79/542/ΕΟΚ θα πρέπει να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 1 του παραρτήματος II της απόφασης 79/542/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από τις 1 Φεβρουαρίου 2009.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 20 Φεβρουαρίου 2009.

Labels: 17
0
3
6
18